b"\n_START_ARTICLE_\nFranz Beckenbauer\n_START_SECTION_\nPrimii ani\n_START_PARAGRAPH_\nFranz Beckenbauer s-a n\xc4\x83scut la data de 11 septembrie 1945, la pu\xc8\x9bin timp dup\xc4\x83 \xc3\xaencheierea celui de-al doilea R\xc4\x83zboi Mondial. Tat\xc4\x83l s\xc4\x83u, pe care \xc3\xael chema tot Franz Beckenbauer, era po\xc8\x99ta\xc8\x99._NEWLINE_\xc3\x8en 1954, Beckenbauer a \xc3\xaenceput s\xc4\x83 joace fotbal la forma\xc8\x9bia de juniori SC M\xc3\xbcnchen '06, unde a jucat pe postul de atacant, idolul s\xc4\x83u fiind Fritz Walter, care \xc3\xaen acela\xc8\x99i an c\xc3\xa2\xc8\x99tiga Campionatul Mondial de Fotbal dup\xc4\x83 memorabila final\xc4\x83 jucat\xc4\x83 de nem\xc8\x9bi \xc3\xaempotriva Ungariei. Echipa sa favorit\xc4\x83 era 1860 M\xc3\xbcnchen, echipa-fanion a ora\xc8\x99ului \xc3\xaen acele vremuri, \xc3\xaens\xc4\x83 Beckenbauer a ajuns p\xc3\xa2n\xc4\x83 la urm\xc4\x83 la Bayern. Forma\xc8\x9bia la care activa, SC M\xc3\xbcnchen '06, era \xc3\xaen pragul colapsului, iar tinerii juc\xc4\x83tori trebuiau s\xc4\x83 aleag\xc4\x83 unde s\xc4\x83 \xc3\xae\xc8\x99i continue cariera, la 1860 sau la Bayern. Datorit\xc4\x83 unor certuri survenite \xc3\xaen finala unui turneu de juniori jucat\xc4\x83 de SC M\xc3\xbcnchen '06 \xc3\xaempotriva celor de la 1860, Beckenbauer \xc8\x99i colegii s\xc4\x83i au ales s\xc4\x83 \xc3\xae\xc8\x99i continue cariera la juniorii lui Bayern M\xc3\xbcnchen.\n_START_SECTION_\nLa echipe de club\n_START_PARAGRAPH_\nFranz a debutat la echipa mare a celor de la Bayern M\xc3\xbcnchen pe 6 iunie 1964, \xc3\xaentr-un meci jucat \xc3\xaempotriva celor de la Stuttgarter Kickers. Echipa evolua pe atunci \xc3\xaen Regionalliga S\xc3\xbcd (liga secund\xc4\x83 pe atunci, \xc3\xaencep\xc3\xa2nd din 2008 devenind liga a patra, dup\xc4\x83 ce ani de-a r\xc3\xa2ndul a fost liga a treia). Chiar la finalul sezonului 1964-1965, Bayern a reu\xc8\x99it promovarea \xc3\xaen prima lig\xc4\x83 din Germania._NEWLINE_\xc3\x8en sezonul 1966-1967, Franz Beckenbauer a reu\xc8\x99it s\xc4\x83 c\xc3\xa2\xc8\x99tige primul trofeu cu Bayern M\xc3\xbcnchen: Cupa Germaniei. La Frankfurt, \xc3\xaen fa\xc8\x9ba a peste 60.000 de spectatori, Bayern a \xc3\xaenvins cu scorul de 4-2 forma\xc8\x9bia Meidericher SV (forma\xc8\x9bie cunoscut\xc4\x83 mai t\xc3\xa2rziu sub numele de MSV Duisburg), c\xc3\xa2\xc8\x99tig\xc3\xa2nd trofeul._NEWLINE_Ca o urmare a triumfului \xc3\xaen Cupa Germaniei, Franz Beckenbauer a participat al\xc4\x83turi de echipa sa \xc3\xaen sezonul 1966-1967 a Cupei Cupelor. Bayern a ajuns p\xc3\xa2n\xc4\x83 \xc3\xaen final\xc4\x83, c\xc3\xa2nd a \xc3\xaenvins cu scorul de 1-0 forma\xc8\x9bia sco\xc8\x9bian\xc4\x83 Glasgow Rangers. Drumul bavarezilor a \xc3\xaenceput \xc3\xaen turul \xc3\xaent\xc3\xa2i, c\xc3\xa2nd Bayern a trecut u\xc8\x99or, scor 3-0 la general, de cehoslovacii de la Tatran Presov. \xc3\x8en turul 2, nem\xc8\x9bii s-au calificat doar dat\xc4\x83rit\xc4\x83 victoriei de acas\xc4\x83, scor 3-2, \xc3\xaen fa\xc8\x9ba celor de la Shamrock, \xc3\xaen tur scorul fiind 1-1. Cel mai greu, de departe, a fost sfertul de final\xc4\x83 jucat \xc3\xaempotriva austriecilor de la Rapid. Dup\xc4\x83 ce la Viena Bayern a pierdut, scor 1-0, Bayern a reu\xc8\x99it acela\xc8\x99i scor pe teren propriu, meciul ajung\xc3\xa2nd \xc3\xaen prelungiri. P\xc3\xa2n\xc4\x83 la urm\xc4\x83, bavarezii au marcat, Bayern ajung\xc3\xa2nd \xc3\xaen semifinale \xc8\x99i apoi \xc3\xaen final\xc4\x83, pentru c\xc4\x83 \xc3\xaen penultimul act nu au avut mult de furc\xc4\x83 \xc3\xaen dubla man\xc8\x99\xc4\x83 cu Standard Liege (2-0, 3-1). Finala, jucat\xc4\x83 la Nuremberg, i-a adus lui Beckenbauer primul trofeu european, nem\xc8\x9bii \xc3\xaenving\xc3\xa2nd prin golul marcat \xc3\xaen prelungiri de c\xc4\x83tre mijloca\xc8\x99ul Franz Roth._NEWLINE_Sezonul 1968-1969 i-a adus lui Franz Beckenbauer banderola de c\xc4\x83pitan a celor de la Bayern. De asemenea, a reu\xc8\x99it s\xc4\x83 c\xc3\xa2\xc8\x99tige primul titlu de campion al Germaniei, Bayern termin\xc3\xa2nd sezonul cu 8 puncte deasupra celor de la Alemannia Aachen._NEWLINE_Anii '70 au fost foarte prolifici pentru libero-ul celor de la Bayern: Beckenbauer a reu\xc8\x99it s\xc4\x83 c\xc3\xa2\xc8\x99tige nu mai pu\xc8\x9bin de 8 trofee cu echipa bavarez\xc4\x83: trei titluri consecutive de campion al Germaniei (\xc3\xaen sezoanele 1971-1972, 1972-1973, 1973-1974), trei Cupe ale Campionilor Europeni consecutive (performan\xc8\x9b\xc4\x83 premiat\xc4\x83 cu cedarea trofeului echipei \xc3\xaen cauz\xc4\x83), \xc3\xaen sezoanele 1973-1974, 1974-1975, 1975-1976, performan\xc8\x9b\xc4\x83 care mai fusese reu\xc8\x99it\xc4\x83 de Ajax-ul lui Johan Cruijff la \xc3\xaenceputul acelui deceniu. De asemenea, \xc8\x99i-a ad\xc4\x83ugat \xc3\xaen palmares a patra Cup\xc4\x83 a Germaniei \xc8\x99i Cupa Intercontinental\xc4\x83 din 1976._NEWLINE_\xc3\x8en anul 1977, Franz Beckenbauer a acceptat oferta clubului New York Cosmos, care aduna vedetele europene \xc8\x99i sud-americane aflate la finalul carierei, p\xc4\x83r\xc4\x83sind Bayern M\xc3\xbcnchen dup\xc4\x83 ce evoluase pentru forma\xc8\x9bia bavarez\xc4\x83 \xc3\xaen 427 de partide \xc8\x99i marcase 60 de goluri. Cu echipa din New York, Beckenbauer a c\xc3\xa2\xc8\x99tigat de trei ori prima lig\xc4\x83 fotbalistic\xc4\x83 din Statele Unite ale Americii, \xc3\xaen sezoanele 1976-1977, 1977-1978, 1979-1980._NEWLINE_\xc3\x8en 1980 s-a \xc3\xaentors \xc3\xaen Germania, de data aceasta la Hamburger SV. A evoluat dou\xc4\x83 sezoane pentru Hamburg, reu\xc8\x99ind s\xc4\x83 c\xc3\xa2\xc8\x99tige un titlu de campion al Germaniei \xc3\xaen 1982. Dup\xc4\x83 aceast\xc4\x83 performan\xc8\x9b\xc4\x83, Beckenbauer se \xc3\xaentorcea la Cosmos, pentru a evolua un ultim sezon la echipa american\xc4\x83. Beckenbauer s-a retras \xc3\xaen 1983 din activitatea de fotbalist profesionist.\n_START_SECTION_\nLa echipa na\xc8\x9bional\xc4\x83\n_START_PARAGRAPH_\nFranz Beckenbauer avea s\xc4\x83 debuteze la echipa na\xc8\x9bional\xc4\x83 de fotbal a Germaniei de Vest la data de 26 septembrie 1965, iar de atunci a bifat 103 apari\xc8\x9bii \xc3\xaen tricoul na\xc8\x9bionalei \xc8\x99i a marcat 14 goluri pentru aceasta._NEWLINE_Primul turneu major la care a fost prezent Beckenbauer a fost Campionatul Mondial de Fotbal 1966, desf\xc4\x83\xc8\x99urat \xc3\xaen Anglia. \xc3\x8en chiar primul s\xc4\x83u meci la aceast\xc4\x83 competi\xc8\x9bie, cel cu Elve\xc8\x9bia, a reu\xc8\x99it o \xe2\x80\x9edubl\xc4\x83\xe2\x80\x9d, iar Germania de Vest a c\xc3\xa2\xc8\x99tigat cu scorul de 5-0. Beckenbauer a marcat un gol \xc8\x99i \xc3\xaen sferturi, c\xc3\xa2nd na\xc8\x9bionala echipa na\xc8\x9bional\xc4\x83 de fotbal a Uruguayului a cedat, scor 4-0, \xc3\xaen fa\xc8\x9ba nem\xc8\x9bilor. Franz avea s\xc4\x83 marcheze al doilea gol al partidei, \xc3\xaen minutul 70. \xc3\x8en semifinala c\xc3\xa2\xc8\x99tigat\xc4\x83 cu scorul de 2-1 \xc3\xaen fa\xc8\x9ba  Uniunii Sovietice, Beckenbauer a marcat golul de 2-0 al Germaniei de Vest, totaliz\xc3\xa2nd 4 goluri la acest turneu final. (\xc3\xaen clasamentul golgheterilor acestui turneu, Franz a \xc3\xaencheiat pe locul trei, dup\xc4\x83 Eusebio \xc8\x99i cona\xc8\x9bionalul s\xc4\x83u Helmut Haller \xc8\x99i la egalitate cu englezul Geoff Hurst, maghiarul Ferenc Bene \xc8\x99i sovieticul Valeriy Porkujan). \xc3\x8en final\xc4\x83, Germania de Vest a pierdut cu 4-2, dup\xc4\x83 prelungiri, r\xc4\x83m\xc3\xa2n\xc3\xa2nd memorabil doar golul de 3-2, marcat de Geoff Hurst. Beckenbauer era, astfel, vice-campion mondial._NEWLINE_\xc3\x8en 1970, Germania de Vest a trecut u\xc8\x99or din grupe, cu maximum de puncte, \xc3\xaens\xc4\x83 sferturile \xc8\x99i semifinalele jucate de nem\xc8\x9bi aveau s\xc4\x83 r\xc4\x83m\xc3\xa2n\xc4\x83 \xc3\xaen istorie drept unele din cele mai frumoase meciuri de la Campionatele Mondiale. \xc3\x8en sferturi, \xc3\xaen minutul 68 al reprizei secunde a meciului \xc3\xaempotriva Angliei, scorul era 2-0 \xc3\xaen favoarea campioanei mondiale, care punctase prin Mullery \xc8\x99i Peters. \xc3\x8en acest minut, Beckenbauer a \xc3\xaenscris golul revenirii pentru germani, care aveau s\xc4\x83 egaleze prin Uwe Seeler \xc8\x99i apoi, \xc3\xaen cea de-a doua repriz\xc4\x83 de prelungiri, aveau s\xc4\x83 tran\xc8\x99eze calificarea \xc3\xaen semifinale prin golul lui Gerd Muller. \xc3\x8en semifinale, Germania avea s\xc4\x83 piard\xc4\x83 dramatic \xc3\xaen fa\xc8\x9ba Italiei, 4-3, \xc3\xaentr-un joc cunoscut drept Meciul Secolului. Germania de Vest a c\xc3\xa2\xc8\x99tigat finala mic\xc4\x83 \xc3\xaen fa\xc8\x9ba Uruguayului, iar Beckenbauer reu\xc8\x99ea s\xc4\x83 c\xc3\xa2\xc8\x99tige bronzul mondial, dup\xc4\x83 ce c\xc3\xa2\xc8\x99tigase argintul cu 4 ani \xc3\xaen urm\xc4\x83._NEWLINE_\xc3\x8en anul 1972, Germania de Vest, cu Franz Beckenbauer \xc3\xaen echip\xc4\x83, au reu\xc8\x99it s\xc4\x83 c\xc3\xa2\xc8\x99tige Campionatul European de Fotbal. Dup\xc4\x83 ce au trecut \xc3\xaen semifinal\xc4\x83 de Belgia, cu scorul de 2-1, nem\xc8\x9bii au reu\xc8\x99it s\xc4\x83 triumfe \xc3\xaen final\xc4\x83 cu 3-0, zdrobind na\xc8\x9bionala URSS. \xc3\x8en 1974, dup\xc4\x83 ce terminase pe locul 2 \xc3\xaen '66 \xc8\x99i pe locul 3 \xc3\xaen '70, Beckenbauer a reu\xc8\x99it, \xc3\xaen sf\xc3\xa2r\xc8\x99it, s\xc4\x83 c\xc3\xa2\xc8\x99tige Campionatul Mondial, dup\xc4\x83 ce a \xc3\xaenvins marea na\xc8\x9bional\xc4\x83 a Olandei, condus\xc4\x83 de Johan Cruijff. Cartea retrospectiv\xc4\x83 a turneului, scris\xc4\x83 de marele ziarist rom\xc3\xa2n Ioan Chiril\xc4\x83 se nume\xc8\x99te chiar \xe2\x80\x9e\xc3\x8enving\xc4\x83torul lui Cruijff\xe2\x80\x9d, autorul f\xc4\x83c\xc3\xa2nd referire \xc3\xaen titlu la Franz Beckenbauer._NEWLINE_Ultimul turneu final la care a participat Beckenbauer a fost Campionatul European de Fotbal 1976. Germania a ajuns \xc3\xaen final\xc4\x83, a egalat \xc3\xaen ultimul minut dup\xc4\x83 ce fusese condus\xc4\x83 cu 2-0, iar la penalty-uri Uli Hoene\xc3\x9f a ratat, d\xc3\xa2ndu-i ocazia lui Antonin Panenka s\xc4\x83 \xc3\xaencheie finala cu celebra sa lovitur\xc4\x83 de pedeaps\xc4\x83 care \xc3\xaei poart\xc4\x83 numele, acea sc\xc4\x83ri\xc8\x9b\xc4\x83 care l-a l\xc4\x83sat f\xc4\x83r\xc4\x83 replic\xc4\x83 pe marele Sepp Maier. \xc3\x8en 1977, Beckenbauer se retr\xc4\x83gea de la na\xc8\x9bional\xc4\x83, dup\xc4\x83 ce pleca \xc3\xaen Statele Unite.\n_START_SECTION_\nCariera de antrenor\n_START_PARAGRAPH_\n\xc3\x8en 1984, imediat dup\xc4\x83 \xc3\xaentoarcerea din Statele Unite ale Americii, Beckenbauer a fost numit antrenorul echipei na\xc8\x9bionale a Germaniei de Vest. \xc3\x8en 1986, el a ajuns al\xc4\x83turi de na\xc8\x9bionala sa \xc3\xaen finala Campionatului Mondial de Fotbal desf\xc4\x83\xc8\x99urat \xc3\xaen Mexic, \xc3\xaens\xc4\x83 nem\xc8\x9bii au ratat cucerirea celui de-al treilea titlu mondial, pierz\xc3\xa2nd finala \xc3\xaempotriva Argentinei._NEWLINE_Beckenbauer a reu\xc8\x99it s\xc4\x83 c\xc3\xa2\xc8\x99tige \xc3\xaens\xc4\x83 Campionatul Mondial de pe banca de antrenor \xc3\xaen 1990, c\xc3\xa2nd Germania de Vest, aflat\xc4\x83 la ultimul turneu final desp\xc4\x83r\xc8\x9bit\xc4\x83 de Germania de Est, a reu\xc8\x99it s\xc4\x83 treac\xc4\x83 \xc3\xaen final\xc4\x83 de na\xc8\x9bionala Argentinei, \xc3\xaen fa\xc8\x9ba c\xc4\x83reia cedase \xc3\xaen urm\xc4\x83 cu patru ani. Tot \xc3\xaen 1990, el a p\xc4\x83r\xc4\x83sit na\xc8\x9bionala Germaniei pentru a antrena forma\xc8\x9bia francez\xc4\x83 Olympique Marseille. A stat pe banca marseilleizilor doar un sezon, p\xc4\x83r\xc4\x83sind Fran\xc8\x9ba._NEWLINE_\xc3\x8en 1994 \xc8\x99i 1996 a mai antrenat de dou\xc4\x83 ori Bayern M\xc3\xbcnchen, reu\xc8\x99ind performan\xc8\x9be bune, chiar dac\xc4\x83 a antrenat-o doar c\xc3\xa2teva luni: \xc3\xaen 1994 a c\xc3\xa2\xc8\x99tigat Bundesliga, iar \xc3\xaen 1996 Cupa UEFA, dup\xc4\x83 ce Bayern a trecut \xc3\xaen final\xc4\x83, scor 5-1 (2-0 \xc3\xaen tur \xc8\x99i 3-1 \xc3\xaen retur, pe atunci finala disput\xc3\xa2ndu-se \xc3\xaen dubl\xc4\x83 man\xc8\x99\xc4\x83) de Girondins de Bordeaux._NEWLINE_Din 1996, Beckenbauer a devenit pre\xc8\x99edintele lui Bayern M\xc3\xbcnchen, iar \xc3\xaen anul 2006 a avut un rol important \xc3\xaen organizarea Campionatului Mondial de Fotbal \xc3\xaen Germania.\n_START_SECTION_\nVia\xc8\x9ba personal\xc4\x83\n_START_PARAGRAPH_\nBeckenbauer a fost c\xc4\x83s\xc4\x83torit de trei ori \xc8\x99i are cinci copii, dintre care unul, Stephan, este un fost fotbalist profesionist."